ตำรวจนแจ้งเปิดให้เล่นน้ำถนนข้าวสารได้ถึงช่วง 22.00 น.และนั่งรับประทานอาหารในร้านและบริเวณโดยรอบได้ถึง 02.00 น.
พลตำรวจตรี อัฏธพร วงศ์ศิริปรีดา ผู้บังคับการตำรวจนครบาล 1 เปิดเผยถึงมาตรการป้องกันปราบปรามเหตุอาชญากรรมและมาตรการดูแลนักท่องเที่ยวที่เดินทางมาเล่นน้ำสงกรานต์ภายในถนนข้าวสาร เขตพระนคร ในวันสุดท้ายว่า ได้จัดเตรียมเจ้าหน้าที่ตำรวจ 500 นาย แบ่งเป็นตำรวจในเครื่องแบบ 350 นาย ตำรวจจราจร 100 นาย และชุดสืบสวนนอกเครื่องแบบ 50 นาย  ลงพื้นที่คอยอำนวยความสะดวกให้กับนักท่องเที่ยว พร้อมทั้งจัดชุดเคลื่อนที่เร็ว 4 ชุดๆละ 10  นาย ประจำจุดในถนนข้าวสาร เพื่อคอยแจ้งประชาสัมพันธ์ให้กับนักท่องเที่ยวในทุกมิติ โดยในวันนี้บริเวณถนนข้าวสารจะเปิดให้นักท่องเที่ยวเล่นน้ำถึงเวลา 22.00 น. หลังจากนั้นจะอนุญาตให้รับประทานอาหารภายในร้านค้าและรอบถนนข้าวสารได้ถึงเวลา 02.00 น.ส่วนการป้องกันเหตุอาชกรรมในพื้นที่และบริเวณโดยรอบนั้น ได้จัดชุดสืบสวน 7 ชุด ลงพื้นที่เฝ้าระวังหน้าร้านขายของชำ หรือจุดขายของที่มีนักท่องเที่ยวเข้าใช้บริการเยอะ เนื่องจากในช่วงนี้มีมิจฉาชีพออกตระเวนก่อเหตุกรีดกระเป๋า ลักทรัพย์นักท่องเที่ยว ซึ่งทราบตัวผู้ก่อเหตุแล้วพบว่าเป็นคนสัญชาติเวียดนามจึงได้รวบรวมหลักฐานและกระจายรูปพรรณคนร้ายให้กับชุดสืบสวนทุกชุดในการติดตามจับกุมต่อไป